《寄都指挥使韩公时征猺在柳庆》
明代·陈琏

韩侯英誉重雄藩，猺獞闻知胆已寒。诗礼旧曾歌郤谷，龙泉尚拟斩楼兰。

营连邕莞烟生灶，夜度昆崙月满关。道路行人传令肃，边陲黎庶沐恩宽。

屯兵晓日明金甲，跃马南薰拂绣鞍。克敌一生存远略，思亲千里报平安。

闲将景物归吟幌，常见风云护将坛。报国丹心坚似石，平蛮勋业重如山。

高情久与梅花共，行橐应无薏苡还。早晚凯还笳鼓竞，捷书先已到金銮。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。